Publication: Magyar Közlöny
Issue: MK-2006-79 (Year: 2006, Number: 79)
Era: 2004-2010
Section: határozza meg [243/2003. (XII. 17.) Korm. rendelet]. Tantárgyunk esetében a NAT ajánlás
Paragraph Index: 704

1. Bevezetés A szakiskola kilencedik évfolyamán általános műveltséget megalapozó nevelés-oktatás, pályaorientáció, gyakorlati oktatás, tizedik évfolyamán a kötelező tanórai foglalkozások legfeljebb negyven százalékában szakmai alapozó elméleti és gyakorlati oktatás folyik, amelyek során biztosítani kell a tanulók képességeinek kibontakoztatásával a sikeres életpályára való felkészülést, a megalapozott szakmaválasztást. A tanterv modulrendszerű, tevékenységközpontú, amelynek alapján az iskola a modultérkép figyelembevételével, a helyi tantervében részletesen szabályozza azokat a közismereti modulokat, amelyek a szakmacsoportba tartozó szakképesítések vonatkozásában biztosítják a fejlesztési feladatok és a szakmai alapozó oktatás sikerességét. A szakiskola 9. évfolyamán folyó képzés elsődleges célja az általános műveltség megszilárdítása, az alapismeretekben mutatkozó hiányok pótlása, az alap- és kulcskompetenciák, valamint a szakképzésbe történő bekapcsolódáshoz szükséges ismeretek, készségek, képességek fejlesztése és az élethosszig tartó tanulás igényének, képességének kialakítása. A 10. évfolyamon folyó szakmai alapozó képzés célja a megalapozott szakmaválasztás elősegítése. Az egyes modulok „A” és „B” körbe tartoznak, amelyek közül az „A” jelűek kötelezően választandók, a „B” jelűek pedig az iskola pedagógiai programjának helyi tantervében meghatározott órakeret terhére választhatóak. A kiegészítő modulok vagy külön anyagrészként, külön címmel szerepelnek, vagy – amennyiben szervesen illeszthetők egy modulhoz – valamely „A” modul mellé lettek beépítve és dőlt betűvel vannak szedve. Az óratervben rendelkezésre álló időkeret felhasználása történhet az egyes alapmodulok magasabb óraszámban való feldolgozásával is. A 10. évfolyamon a modulok feldolgozása során törekedni kell az elmélet-gyakorlat integrált megvalósítására. A szakmai alapozó oktatás kompetenciaalapú, tevékenységközpontú feldolgozása valamennyi modul esetén indokolja a csoportbontás alkalmazását a tanítási folyamat megszervezésekor.

Source: https://magyarkozlony.hu/hivatalos-lapok/6ee7bd62e86a446d7940919d6d4ff5c15b5210d8/dokumentumok/11e93c1791c61dc307ffb657dc6e49b3837e3376/letoltes